जेंटलमेन के इस खेल में सबसे पहली बार गेंद के साथ छेड़छाड़ की घटना तब सामने आई थी जब कैमरे इतने तेज़ नहीं हुआ करते थे। बात 1977 की है जब भारत के दौरे पर इंग्लैंड क्रिकेट टीम आई हुई थी और चेन्नई टेस्ट के दौरान उनके खिलाड़ी जॉन लीवर पर गेंद की चमक को बरक़रार रखने के लिए वैसलीन का इस्तेमाल करने का आरोप लगा था। हालांकि ये आरोप सिद्ध न हो सका, इसके बाद ठीक ऐसा ही आरोप एक बार फिर इंग्लैंड पर ही लगा और वह भी भारत दौरे पर ही, इस बार 1990 में इंग्लैंड के ऑलराउंडर क्रिस लुईस पर भी गेंद पर वैसलीन लगाने की बात सामने आई थी। लेकिन एक बार फिर सबूत के अभाव में ये बात सिद्ध नहीं हो पाई।